Kristen Touborg (SF), 2001-01-16:
Folketinget har de sidste år på baggrund af regeringens redegørelse drøftet, hvorledes udviklingen i det ganske land foregår med hensyn til økonomiske, beskæftigelsesmæssige og befolkningsmæssige forhold.
Disse redegørelser har vist, at der sker en vis skævvridning af landet.
Opsvinget har ikke afhjulpet yderområdernes problemer.
SF ønsker et helt Danmark med lige muligheder for at skabe udvikling.
Det er et meget kompliceret område og svært gennemskueligt, men vi mener fortsat, at det vil være en god idé at gennemgå dem.
Som det er nu, er alle tilsyneladende utilfredse med dem, vi har.
Men SF mener ikke, skævvridningen kan klares via udligningsordninger.
Der skal en aktiv regionspolitik til og en ansvarsplacering af den regionale udvikling.
Det er et stort problem, at ingen har ansvaret for regionsudviklingen.
For eksempel når der nedlægges kaserner, hvem er så ansvarlig for konsekvenserne? Er det Forsvarsministeriet, Arbejdsministeriet eller Indenrigsministeriet? Når der oprettes kulturinstitutioner, undervisningssteder og andre offentlige institutioner, hvem har så det overordnede ansvar for beliggenheden set ud fra en helhedsudvikling i Danmark?
Det er der ingen der har i dag.
SF foreslår, at der bliver et ansvarsområde, der helt klart skal ligge ét sted, f.eks. i Indenrigsministeriet.
Det vil medføre, at regionale konsekvenser skal vurderes ved ethvert lovforslag i lighed med miljø- og EU-konsekvenser.
SF har fremsat et forslag til oprettelse af et centralt tilsynsnævn for amter og kommuner.
Men uden at komme ind på indholdet i dette forslag, så har SF netop foreslået, at et sådant nævn skal placeres uden for hovedstadsregionen.
Det skal ses som et tiltag til at sprede de offentlige institutioner.
I disse IT-tider burde det ikke være et problem.
Ud over at styrke en aktiv regionspolitik ved at medinddrage den i lovgivningen er det nødvendigt med særlig specifik støtte, her tænkes på ekstra hjælp til særlig vanskeligt stillede kommuner, samt at åbne op for mulighederne for kommunalt samarbejde, både ved at give mulighed for at udføre arbejde for hinanden og ved at oprette fælles projekter.
Efter SF's opfattelse er Dansk Folkeparti med denne forespørgsel lige lovlig tidligt ude.
Vi synes, at Dansk Folkeparti foregriber begivenhedernes gang.
Vi finder reelt, at denne forespørgsel afholdes lidt i utide set i lyset af, at der inden for kort tid er planlagt redegørelser om såvel lokalområderne som regionerne.
Vi mener, at det endog er meget vigtigt at forbedre forholdene for disse områder, men vil gerne vente med at træffe beslutninger, til regeringen har opfyldt dens løfte til Folketinget om at komme med redegørelser, hvorefter vi så kan træffe beslutninger.
Vi finder, at det er den rigtige rækkefølge.
Derfor vil jeg også gerne allerede nu oplyse, at SF agter at stille en forespørgselsdebat i forbindelse med redegørelsen. Vi agter på denne baggrund af stemme for regeringens vedtagelse, selv om den absolut bærer præg af at sige så lidt som muligt.
Det er noget småt med visionerne, må man sige, men handlingen vender vi altså tilbage til i forbindelse med regeringens redegørelse og den forespørgselsdebat, som jeg nu har bebudet.